Le Vent du Nord ("Die Noordwind") is 'n Kanadese folkmusiekgroep uit Saint-Antoine-sur-Richelieu, 'n nedersetting in die Franssprekende provinsie Quebec. Die groep, wat in Augustus 2002 gevorm is, spits hulle op tradisionele Québécois-musiek toe (die inheemse volksmusiek van Quebec wat sterk Ierse en Bretonse invloede toon), asook oorspronklike musiektitels wat deur hulle in dié styl gekomponeer word. Le Vent du Nord speel nie net 'n sleutelrol in die herlewing van Quebec se tradisionele volksmusiek nie, maar word danksy hulle optredes dwarsoor die wêreld as musikale ambassadeurs vir La Francophonie, die Franssprekende wêreld, beskou. Hul eerste vyf langspelers is vir 'n verskeidenheid pryse genomineer. Vir die eerste twee albums is musiekpryse aan die groep toegeken. Le Vent du Nord het daarnaas ook sukses in die Verenigde Koninkryk en in die Verenigde State behaal. So is hul langspeler La part du feu, wat in 2009 vrygestel is, deur die Amerikaanse dagblad The Boston Globe as een van die Top Ten Folk Albums of 2009 gelys, en as een van die Top Ten International Albums of 2009 deur die Los Angeles Times.